
Napbanéző – mű és alkotófolyamat
rezümé
A művem megalkotása során a célom az volt, hogy olyan képet hozzak létre a festészet eszközeivel, amely a saját alkotói habitusomnak megfelelően a lehető leg hitelesebben mutatja be azokat a közös- személyes élményeket, amelyeket lélekállapot, vagy érzelem néven szokás emlegetni, és amelyeket kevés képi megjelenés mutat meg jobban az emberi arc mozgásánál. A sokféle érzelem közül az itt megjelenítésre kerülőt az öröm, vagy még inkább a boldogság szóval lehet megnevezni. Ezt az érzést egy cselekményhez, a "Napba nézés"-hez kapcsoltam. Mindig rendkívül érdekesnek találtam a közvetlen emberi (nonverbális) kommunikáció faciális megjelenését, mivel az közös élményvilágunkra, az alapvető lelki állapotokra utal közvetlen formában. A fenti téma - érdekessége ellenére - azonban nem önmagában adta az inspirációt a kép megfestéséhez. Ebben sokkal nagyobb szerepe volt annak az élménynek, hogy a festészet nyelvén olyan absztrakt dolgokat ábrázolhatok, amelyek szakvakkal való megnevezése is mindig esetleges marad. Ilyen a kép témáját, tárgyát adó érzelem is. Nem is lehet pontos szóval rámutatni arra az elvont képzetre amit a kép mintáz.
Eddigi munkám során megszerettem egy bizonyos stílust, amely a gesztusos festészetet a figuralitással ötvözi, és amelyben az expresszivitás éppoly hangsúlyos mint a rajzi pontosság. Célom az összefoglalás, és az eszközök közötti szintézis megteremtése. Eszközök alatt itt főleg az expresszív gesztusokat, és a rajzi elemeket értem. A forma, és a színes folt, a gesztus az a két elem amelynek ellentétére, vagy együttműködésére szeretném építeni a festészetemet. Olyan figurális festészet művelése a célom, amely a figuralitás figyelembevétele nélkül is megállja a helyét. Festés közben időnként tükör segítségével, vagy a képre hunyorítva próbáltam meg elvonatkoztatni az arc jelenlététől. Törekedtem arra is hogy a képemet a lehető leg kevesebb elemből építsem fel. A célom az volt hogy csak a legjellemzőbb dolgokat emeljem ki, azokat erősítsem. Egyetlen folt, egy gesztus, és egy szűkszavú, lényegretörő rajzi elem. Ezek azok az elemek amelyeket össze akarok hangolni. A lényegretörő fogalmazás mellett fontos kihívás volt számomra az is, hogy minden lendület és expresszivitás mellett is megőrizzem a pontosságot, és az átgondoltságot. Vagy fordítva: minden higgadt megtervezettség és precizitás mellett se veszítsem el a lendületet. A kihívások sokasága között fontosnak találom a kép témájának pozitív jellegét. Úgy látom, a képzőművészeti alkotók a legtöbb esetben tartózkodnak a hasonló témáktól. Ezt lehet magyarázni a művészet terápiás jellegével is, és azzal is hogy a kellemesség könnyen válik édeskéssé.
Képemen kísérletet teszek arra, hogy ezt elkerülve fogalmazzam meg a boldogság lényegét.




